amanoisuno/poet huggingface dataset:
弘農清岩曲有磐石可坐，宋十一每拂拭待餘，寄詩贈之 田遊岩
信彼稱靈石，居然狎遁棲。裴回承翠巘，斌駁帶深溪。夕陰起層岫，清景半虹霓。風來應嘯阮，波動可琴嵇。僕也潁陽客，望彼空思齊。儻見山人至，簪蒿且杖藜。
和宋之問下山歌 王無競
日雲暮兮下嵩山，路連綿兮樹石間。出谷口兮見明月，心裴回兮不能還。
北使長城 王無競
秦世築長城，長城無極已。暴兵四十萬，興工九千里。死人如亂麻，白骨相撐委。殫弊未雲悟，窮毒豈知止。胡塵未北滅，楚兵遽東起。六國複囂囂，兩龍鬥觺觺。卯金竟握讖，反璧俄淪祀。仁義寢邦國，狙暴行終始。一旦咸陽宮，翻為漢朝市。
鳳台曲 王無競
鳳台何逶迤，嬴女管參差。一旦彩雲至，身去無還期。遺曲此臺上，世人多學吹。一吹一落淚，至今憐玉姿。
銅雀台 王無競
北登銅雀上，西望青松郭。繐帳空蒼蒼，陵田紛漠漠。平生事已變，歌吹宛猶昨。長袖拂玉塵，遺情結羅幕。妾怨在朝露，君恩豈中薄。高臺奏曲終，曲終淚橫落。
巫山 王無競
神女向高唐，巫山下夕陽。裴回行作雨，婉孌逐荊王。電影江前落，雷聲峽外長。朝雲無處所，台館曉蒼蒼。
和宋之問下山歌 賈曾
良遊晼晚兮月呈光，錦路逶迤兮山路長。王孫不留兮歲將晏，嵩岩仙草兮為誰芳。
孝和皇帝挽歌 賈曾
新命千齡啟，鴻圖累聖餘。天行應潛躍，帝出受圖書。禮若傳堯舊，功疑複夏初。夢游長不返，何國是華胥。
奉和春日出苑矚目應令 賈曾
銅龍曉辟問安回，金輅春遊博望開。渭北晴光搖草樹，臣在東周獨留滯，忻逢睿藻日邊來。
有所思 賈曾
洛陽城東桃李花，飛來飛去落誰家。幽閨女兒愛顏色，故人不共洛陽東，今來空對落花風。年年歲歲花相似，
祭汾陰樂章 賈曾
蠲我漸饎，潔我膋薌。有豆孔碩，為羞既臧。至誠無昧，精意惟芳。神其醉止，欣欣樂康。
使至汴州喜逢宋之問 李夔
阮籍蓬池上，孤韻竹林才。巨源從吏道，正擁使車來。相逢且交臂，相命且銜杯。醉後長歌畢，餘聲繞吹台。
祭汾陰樂章 崔玄童
聿修嚴配，展事禋宗。祥符寶鼎，禮備黃琮。祝詞以信，明德惟聰。介茲景福，永永無窮。
祭汾陰樂章 何鸞
樂奏雲闋，禮章載虔。禋宗於地，昭假於天。惟馨薦矣，既醉歆焉。神之降福，永永萬年。
祭汾陰樂章 蔣挺
維歲之吉，維辰之良。聖君紱冕，肅事壇場。大禮已備，大樂斯張。神其醉止，降福無疆。